**ว็อลฟส์บวร์ค** (เยอรมัน: *Wolfsburg*, ภาษาเยอรมัน: [ˈvɔlfsbʊʁk] ( ฟังเสียง)) เป็นเมืองหนึ่งในรัฐนีเดอร์ซัคเซิน ประเทศเยอรมนี มีฐานะเป็นเมืองอิสระ (*kreisfreie Stadt*) ตามการบริหารเขตปกครองของเยอรมนี ตั้งอยู่ทางทิศตะวันออกของรัฐ ปัจจุบันมีประชากรราว 123,000 คน ถือเป็นเมืองใหญ่อันดับที่ 5 ของรัฐนีเดอร์ซัคเซินหากเรียงตามจำนวนประชากร เมืองนี้เป็นที่รู้จักในฐานะที่ตั้งสำนักงานใหญ่โฟล์กสวาเกนกรุ๊ป ก่อตั้งเมื่อ ค.ศ. 1938 (พ.ศ. 2481)

ว็อลฟส์บวร์คเป็นส่วนหนึ่งของ *เขตปริมณฑลฮันโนเฟอร์-เบราน์ชไวค์-เกิททิงเงิน-ว็อลฟส์บวร์ค* ซึ่งมีประชากรทั้งหมดราว 3.9 ล้านคน เมืองใหญ่แห่งอื่นที่ตั้งอยู่ใกล้เคียงได้แก่ เบราน์ชไวค์ (ประชากร 247,000) ห่างออกไปทางตะวันตกเฉียงใต้ราว 26 กิโลเมตร มัคเดอบวร์ค (ประชากร 230,000) ห่างออกไปทางตะวันออกเฉียงใต้ราว 64 กิโลเมตร และฮันโนเฟอร์ (ประชากร 518,000) ทางตะวันตกราว 74 กิโลเมตร

ภูมิศาสตร์
----------

อาคารในเครือโฟล์กสวาเกนกรุ๊ป ริมคลอง *มิทเทิลลันด์คานาล*
ว็อลฟส์บวร์คตั้งอยู่ทางตอนกลางค่อนไปทางเหนือของประเทศเยอรมนี ณ พิกัด 52°25′N 10°47′E﻿ / ﻿52.417°N 10.783°E﻿ / 52.417; 10.783 มีลักษณะทางภูมิศาสตร์เป็นที่ราบ ตั้งอยู่บริเวณรอยต่อทิศใต้ของหุบเขาแม่น้ำสมัยบรรพกาล ปัจจุบันมีคลองมิทเทิลลันด์คานาล (*Mittellandkanal*, คลองกลางแผ่นดิน) ซึ่งเป็นคลองขุดที่ยาวที่สุดในเยอรมนี (ยาว 325 กิโลเมตร) ไหลผ่านใจกลางเมืองจากทิศตะวันออกไปทิศตะวันตก นอกจากนี้ยังมีแม่น้ำอัลเลอร์ (*Aller*) ตั้งอยู่ทางทิศเหนือของตัวเมือง ไหลจากทิศตะวันออกไปทางตะวันตกเฉียงเหนือ เขตปกครองที่มีอาณาเขตติดต่อกับเมืองว็อลฟส์บวร์คได้แก่ อำเภอ (*Landkreis*) กิฟฮอร์น และอำเภอเฮล์มชเทดท์ จุดที่สูงที่สุดของเมืองอยู่ในเขต *Almke* สูงกว่าระดับน้ำทะเลปานกลาง 140 เมตร ส่วนจุดที่ต่ำที่สุดคือพื้นที่ชุ่มน้ำ *Ilkerbruch* ทางทิศตะวันตกของเมือง สูงกว่าระดับน้ำทะเล 54 เมตร เมืองว็อลฟส์บวร์คมีพื้นที่ราว 204 ตารางกิโลเมตร พื้นที่ส่วนใหญ่เป็นเขตเกษตรกรรม (41.9%) รองลงมาคือพื้นที่ป่าไม้ (23.7%) อาคารและพื้นที่ใช้สอย (17.1%) และอื่น ๆ

ข้อมูลด้านภูมิอากาศระบุว่า เมืองว็อลฟส์บวร์คมีปริมาณหยาดน้ำฟ้าเฉลี่ย 532 มิลลิเมตรต่อปี ซึ่งค่อนข้างต่ำเมื่อเทียบกับทั้งประเทศ หยาดน้ำฟ้าส่วนใหญ่จะเกิดในเดือนมิถุนายน ส่วนเดือนที่อากาศแห้งที่สุดคือเดือนตุลาคม ซึ่งเดือนมิถุนายนจะมีปริมาณน้ำฝนมากกว่าเดือนตุลาคมราว 1.9 เท่า นอกจากนี้โดยทั่วไปแล้วปริมาณน้ำฝนของทั้งปีจะต่างกันเพียงเล็กน้อยและมีค่าเฉลี่ยใกล้เคียงกันทุกเดือน

การแบ่งเขตปกครอง
----------------

แผนที่เขตปกครองของเมืองว็อลฟส์บวร์ค
เมืองว็อลฟส์บวร์คแบ่งเขตการปกครองออกเป็น 40 เขต (*Stadtteil*) เขตแห่งเดียวหรือหลายเขตรวมกันยังสามารถแบ่งการปกครองออกเป็นท้องถิ่น 16 แห่ง (*Ortschaft*) ท้องถิ่นแต่ละแห่งมีสภาท้องถิ่น (*Ortsrat*) เป็นของตนเอง แต่ละสภาท้องถิ่นมีนายกเทศมนตรี (*Ortsbürgermeister*) เป็นผู้นำท้องถิ่น ประชาชนที่พำนักในท้องถิ่นนั้นสามารถเลือกตั้งคณะกรรมการท้องถิ่นขึ้นมาได้โดยตรง สภาท้องถิ่นก่อตั้งขึ้นครั้งแรกในปี 1972 ขณะนั้นยังแบ่งการปกครองออกเป็นท้องถิ่น 11 แห่ง จนถึงปี 2001 เมืองว็อลฟส์บวร์คจึงประกอบด้วยท้องถิ่นทั้งสิ้น 16 แห่ง รายชื่อท้องถิ่นและเขตแสดงดังต่อไปนี้

* *Almke-Neindorf* ประกอบด้วยเขต *Almke* และ *Neindorf*
* *Barnstorf-Nordsteimke* ประกอบด้วยเขต *Barnstorf* และ *Nordsteimke*
* *Brackstedt-Velstove-Warmenau* ประกอบด้วยเขต *Brackstedt, Velstove* และ *Warmenau*
* *Detmerode* ประกอบด้วยเขตชื่อเดียวกัน
* *Ehmen-Mörse* ประกอบด้วยเขต *Ehmen* และ *Mörse*
* *Fallersleben-Sülfeld* ประกอบด้วยเขต *Fallersleben* และ *Sülfeld*
* *Hattorf-Heiligendorf* ประกอบด้วยเขต *Hattorf* และ *Heiligendorf*
* *Hehlingen* ประกอบด้วยเขตชื่อเดียวกัน
* *Kästorf-Sandkamp* ประกอบด้วยเขต *Kästorf* และ *Sandkamp*
* *Mitte-West* ประกอบด้วยเขต *Eichelkamp, Hageberg, Hohenstein, Klieversberg, Laagberg, Rabenberg* และ *Wohltberg*
* *Neuhaus-Reislingen* ประกอบด้วยเขต *Neuhaus* และ *Reislingen*
* *Nordstadt* ประกอบด้วยเขต *Alt-Wolfsburg, Kreuzheide, Tiergartenbreite* และ *Teichbreite*
* *Stadtmitte* ประกอบด้วยเขต *Hellwinkel, Heßlingen, Köhlerberg, Rothenfelde, Schillerteich, Stadtmitte* และ *Steimker Berg*
* *Vorsfelde* ประกอบด้วยเขตชื่อเดียวกัน
* *Wendschott* ประกอบด้วยเขตชื่อเดียวกัน
* *Westhagen* ประกอบด้วยเขตชื่อเดียวกัน

นอกจากนี้ยังมีพื้นที่ของเมืองที่ไม่ได้มีสถานะเป็นทั้งเขตหรือท้องถิ่นเลย เรียกว่า "เขตพิเศษ" (*Sonderbezirk*) ตั้งอยู่ใจกลางเมืองว็อลฟส์บวร์ค พื้นที่นี้เป็นที่ตั้งของอาคารสำนักงานและโรงงานในเครือโฟล์คสวาเกนกรุ๊ป รวมถึงพื้นที่พักผ่อนหย่อนใจอัลเลอร์พาร์ก (Allerpark) ที่ประกอบด้วยทะเลสาบ สวนสาธารณะของเมือง พิพิธภัณฑ์ และสนามกีฬา

แหล่งท่องเที่ยว
---------------

ใจกลางเมืองว็อลฟส์บวร์คค่อนข้างแตกต่างจากเมืองอื่นในเยอรมนี แทนที่ใจกลางเมืองจะเต็มไปด้วยสิ่งปลูกสร้างเก่าแก่ยุคกลาง เมืองแห่งนี้กลับมีใจกลางเมืองเป็นแหล่งท่องเที่ยวสมัยใหม่ชื่อว่า *เอาโทชตัดท์* (Autostadt) อย่างไรก็ตามเมืองแห่งนี้ยังคงมีสิ่งปลูกสร้างและสถาปัตยกรรมเก่าแก่ของเมืองกระจายไปตามเขตต่าง ๆ รวมทั้งปราสาทว็อลฟส์บวร์คทางทิศเหนือของเขตพิเศษ ปราสาทแห่งนี้ตั้งอยู่บนเนินเขาเหนือแม่น้ำอัลเลอร์ ภายในเอาโทชตัดท์เป็นที่ตั้งของสวนพิพิธภัณฑ์ จัดแสดงรถยนต์ในเครือโฟล์คสวาเกน ได้แก่ โฟล์คสวาเกน เอาดี้ SEAT Škoda Auto ลัมโบร์กีนี บูกัตติ และปอร์เช่ นอกจากนี้ เอาโทชตัดท์ยังประกอบด้วยแหล่งเรียนรู้ท้องฟ้าจำลอง ศูนย์วิทยาศาสตร์เฟโน (phæno) ซึ่งเป็นศูนย์วิทยาศาสตร์แห่งหนึ่งที่ใหญ่ที่สุดในเยอรมนี พิพิธภัณฑ์ศิลปะว็อลฟส์บวร์ค (Kunstmuseum Wolfsburg) โรงแรม และสวนน้ำบาเดลันด์ (BadeLand) ที่ใหญ่ที่สุดในรัฐนีเดอร์ซัคเซิน

|  |  |  |
| --- | --- | --- |
| เมืองเก่าในเขตฟอร์เฟลเด (Vorsfelde) | พิพิธภัณฑ์ศิลปะว็อลฟส์บวร์ค (Kunstmuseum Wolfsburg) | เอาโทชตัดท์ |

|  |  |  |
| --- | --- | --- |
| พื้นที่เล่นเวกบอร์กในสวนอัลเลอร์พาร์ก อาคารด้านหลังคือพระราชวังว็อลฟส์บวร์ค | ศูนย์วิทยาศาสตร์เฟโน (phæno) | สวนน้ำบาเดลันด์ (BadeLand) |

กีฬา
----

โฟล์กสวาเกนอาเรนา
สโมสรกีฬาอาชีพที่มีชื่อเสียงที่สุดของเมืองว็อลฟส์บวร์คคือ *เฟาเอฟเอล ว็อลฟส์บูร์ก* ก่อตั้งปี ค.ศ. 1945 มีสนามประจำทีมคือ โฟล์กสวาเกนอาเรนา ตั้งอยู่ระหว่างเอาโทชตัดท์และสวนสาธารณะอัลเลอร์พาร์ก โดยสโมสรฟุตบอลชายลงเล่นในระดับบุนเดิสลีกา ซึ่งเคยได้แชมป์สูงสุดของลีกในฤดูกาล 2008-09 แชมป์เดเอ็ฟเบ-โพคาลปี 2015 และแชมป์เดเอฟเอล-ซูเปอร์คัพปี 2015 สำหรับสโมสรฟุตบอลหญิงซึ่งถือว่าประสบความสำเร็จมากเช่นกัน ได้แชมป์บุนเดิสลีกา (หญิง) ในปี 2013 และ 2014 แชมป์เดเอ็ฟเบ-โพคาล (หญิง) ปี 2013 และ 2015 และยังได้แชมป์ยูฟ่าแชมเปียนส์ลีกหญิงติดต่อกันถึงสองสมัยในปี 2013 และ 2014 นอกจากนี้ยังมีสโมสรฮอกกี้น้ำแข็ง *Grizzly Adams Wolfsburg* ซึ่งอยู่ในตำแหน่งต้นของลีกฮอกกี้น้ำแข็งของเยอรมนีอีกด้วย

เมืองพี่น้อง
------------

ว็อลฟส์บวร์คมีเมืองพี่น้อง ดังนี้

* ฝรั่งเศส Marignane ฝรั่งเศส (ตั้งแต่ ค.ศ. 1963)
* อิตาลี Province of Pesaro e Urbino อิตาลี (ตั้งแต่ ค.ศ. 1975)
* เยอรมนี Halberstadt เยอรมนี (ตั้งแต่ ค.ศ. 1989)
* รัสเซีย Togliatti รัสเซีย (ตั้งแต่ ค.ศ. 1991)
* โปแลนด์ Bielsko-Biała โปแลนด์ (ตั้งแต่ ค.ศ. 1998)

อ้างอิง
-------

1. ↑  "Stichwahlen zu Direktwahlen in Niedersachsen vom 26. September 2021" (PDF). Landesamt für Statistik Niedersachsen. 13 October 2021.
2. ↑   Landesamt für Statistik Niedersachsen, LSN-Online Regionaldatenbank, Tabelle A100001G: Fortschreibung des Bevölkerungsstandes, Stand 31. Dezember 2020.
3. ↑  *Längen (in km) der Hauptschifffahrtswege (Hauptstrecken und bestimmte Nebenstrecken) der Binnenwasserstraßen des Bundes* เก็บถาวร 2015-04-15 ที่ เวย์แบ็กแมชชีน, Wasser- und Schifffahrtsverwaltung des Bundes, 2015-03-13. (เยอรมัน)
4. 1 2 3  Daten & Fakten Wolfsburger Statistik 2015 เก็บถาวร 2015-10-02 ที่ เวย์แบ็กแมชชีน (เยอรมัน)
5. ↑  Statistisches Jahrbuch 2014 เก็บถาวร 2015-03-15 ที่ เวย์แบ็กแมชชีน (เยอรมัน)
6. ↑  *Bielsko-Biała - Partner Cities*, © 2008 Urzędu Miejskiego w Bielsku-Białej.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**ว็อลฟส์บวร์ค**

* คู่มือการท่องเที่ยว ว็อลฟส์บวร์ค จากวิกิท่องเที่ยว (ในภาษาอังกฤษ)
* เว็บไซต์อย่างเป็นทางการ

| * ด
* ค
* ก
เมืองในประเทศเยอรมนี |
| --- |
| 1,000,000+ คน | 
* โคโลญ
* เบอร์ลิน
* มิวนิก
* ฮัมบวร์ค

 |
| 500,000+ คน | 
* ชตุทการ์ท
* ดอร์ทมุนท์
* ดึสเซิลดอร์ฟ
* เดรสเดิน
* เนือร์นแบร์ค
* เบรเมิน
* ไลพ์ซิช
* แฟรงก์เฟิร์ต
* เอ็สเซิน
* ฮันโนเฟอร์

 |
| 200,000+ คน | 
* เก็ลเซินเคียร์เชิน
* คีล
* เค็มนิทซ์
* เครเฟ็ลท์
* คาลส์รูเออ
* ดืสบวร์ค
* บ็อน
* บีเลอเฟ็ลท์
* เบราน์ชไวค์
* โบคุม
* ไฟรบวร์คอิมไบรส์เกา
* มัคเดอบวร์ค
* มันไฮม์
* มึนส์เทอร์
* เมินเชินกลัทบัค
* ไมนทซ์
* ร็อสท็อค
* ลือเบ็ค
* วีสบาเดิน
* วุพเพอร์ทาล
* อาเคิน
* เอาคส์บวร์ค
* แอร์ฟวร์ท
* โอเบอร์เฮาเซิน
* ฮัลเลอ (ซาเลอ)

 |
| 100,000+ คน | 
* เกิททิงเงิน
* ค็อทบุส
* คัสเซิล
* โคเบล็นทซ์
* ซัลทซ์กิทเทอร์
* ซาร์บรึคเคิน
* ซีเกิน
* โซลิงเงิน
* ดาร์มชตัท
* เทรียร์
* น็อยส์
* บ็อทร็อพ
* เบรเมอร์ฮาเฟิน
* แบร์กิชกลัทบัค
* พ็อทซ์ดัม
* พาเดอร์บอร์น
* ฟอทซ์ไฮม์
* เฟือร์ท
* มืลไฮม์
* เมอส์
* เยนา
* ร็อยท์ลิงเงิน
* เร็คลิงเฮาเซิน
* เร็มไชท์
* เรเกินส์บวร์ค
* ลูทวิชส์ฮาเฟิน
* เลเวอร์คูเซิน
* ว็อลฟส์บวร์ค
* เวือทซ์บวร์ค
* อ็อฟเฟินบัคอัมไมน์
* อ็อลเดินบวร์ค
* อ็อสนาบรึค
* อิงก็อลชตัท
* อุล์ม
* แอร์ลังเงิน
* ฮัม
* ฮาเกิน
* ฮิลเดิสไฮม์
* แฮร์เนอ
* ไฮล์บร็อน
* ไฮเดิลแบร์ค

 |